Legal Document

Category: 1726

Text:
43. ΒΑΣΙΛΙΚΟΝ ΔΙΑΤΑΓΜΑ της 30 Δεκ. 1967 /10 Ιαν. 1968 (ΦΕΚ Δ΄ 2) Περί συμπληρώσεως των περί κατασκευής στοών εν Θεσσαλονίκη κειμένων διατάξεων. Έχοντες υπ’ όψιν τας διατάξεις του από 17.7.1923 Β.Δ/τος «περί σχεδίων πόλεων κλπ», ως μεταγενεστέρως ετροποποιήθησαν και συνεπληρώθησαν και δη των άρθρ. 9 και 85α αυτού και ιδόντες την υπ’ αριθ. 674/1967 γνωμοδότησιν του Συμβουλίου Δημοσίων Έργων (Τμήμα Οικισμού) ως και την υπ’ αριθ. 614/1967 γνωμοδότησιν του Συμβουλίου της Επικρατείας, προτάσει του Ημετέρου επί των Δημοσίων Έργων Υπουργού, απεφασίσαμεν και διατάσσομεν: Άρθρ.1.-Εις τα γωνιαία οικόπεδα, εφ’ ων επιβάλλεται, κατά τας κειμένας διατάξεις περί επιβολής στοών εν Θεσσαλονίκη (Β.Δ. 28.3.1963 ΦΕΚ 53 Δ΄ και 54 Δ΄, 5.4.1963 ΦΕΚ 60 Δ΄, 21.7.1963 ΦΕΚ 118, 13.7.1965 ΦΕΚ 117 Δ΄, 16.8.1966 ΦΕΚ 131,  14.10.1966 ΦΕΚ 170 Δ΄, 25.2.1967 ΦΕΚ 32 Δ΄, 31.3.1967 ΦΕΚ 45 Δ΄) η κατασκευή στοών, ο πρώτος εν εσοχή όροφος προωθείται μέχρι της προσόψεως, προωθουμένων αντιστοίχως και των τυχόν υπερκειμένων τούτου εν εσοχή ορόφων. Η προώθησις αύτη των εν εσοχή ορόφων, ισχύει δι’ αμφότερα τα πρόσωπα του γωνιαίου οικοπέδου, έστω και αν έχη επιβληθή στοά κατά το εν μόνον πρόσωπον αυτού. Άρθρ.2.-Αι διατάξεις του προηγουμένου άρθρ. 1 του παρόντος δεν ισχύουν δια τα οικόπεδα της πόλεως Θεσσαλονίκης, εφ’ ων δι’ ειδικών διατάξεων έχουσιν επιβληθή ειδικά ύψη δι’ απολύτων υψομέτρων από της επιφανείας της θαλάσσης (Β.Δ. 23.11.1962 ΦΕΚ 161 Δ΄, 18.1.1966 ΦΕΚ 40 Δ΄, 28.4.1966 ΦΕΚ 80 Δ΄, 25.2.1967 ΦΕΚ 32 Δ΄, 31.3.1967 ΦΕΚ 45 Δ΄). Εις τον αυτόν επί των Δημοσίων Έργων Υπουργόν ανατίθεμεν την δημοσίευσιν και εκτέλεσιν του παρόντος Δ/τος.